የዓለም የቤት ውስጥ አትሌቲክስ ሻምፒዮና ዳግም ተራዘመ
 በቻይና ናጂንግ ሊካሄድ ታስቦ የነበረው የዓለም የቤት ውስጥ አትሌቲክስ ሻምፒዮና በኮቪድ-19 ወረርሽኝ ስጋት ዳግም መራዘሙን የዓለም አትሌቲክስ አሳውቋል:: የዓለም አትሌቲክስ ለመገናኛ ብዙሃን በላከው መግለጫ እንዳሳወቀው እኤአ በ2021 ከመጋቢት 19 ጀምሮ ለአራት ተከታታይ ቀናት ሊካሄድ ታስቦ የነበረው ውድድር ለሁለት ዓመት ተራዝሞ በ2023 እንዲካሄድ ውሳኔ ላይ ተደርሷል::የዓለም አትሌቲክስ ውድድሩን ከምታዘጋጀው ቻይናና ከአገሪቱ አትሌቲክስ ፌዴሬሽን ጋር በመሆን ባለፉት ሳምንታት ውድድሩ የሚካሄድባቸውን ሁኔታዎች ከገመገመ በኋላ የኮቪድ-19 ወረርሽኝ ጉዳይ አሁንም ድረስ አሳሳቢ በመሆኑ ውድድሩን ለማራዘም ውሳኔ ላይ እንደደረሰ ገልጿል፡፡ ውሳኔው የተላለፈው የአትሌቶችንና ውድድሩን ለሚመሩት አካላት ደህንነት በማሰብ መሆኑ የተገለፀ ሲሆን የጤና ስጋት ባልተቀረፈበት ሁኔታ በውድድሩ ላይ በርካታ ሰዎችን ሰብስቦ ሊከተል የሚችለውን አደጋ ለማስቀረት በማሰብ ነው፡፡ ይህም የውድድሩ አዘጋጅ አገር ወረርሽኙን ለመቆጣጠር የሚከተለውን የጤና ፖሊሲ ከማክበር አኳያ ሊታይ እንደሚገባ ተጠቁሟል፡፡ ውድድሩን ለሁለት ዓመት ከማራዘም ይልቅ ሊካሄድ ከታሰበው መጋቢት ወር ገፋ አድርጎ ለማካሄድ አማራጭ ሃሳብ የቀረበ ቢሆንም ከመጋቢት በኋላ ባሉት ወራት በርካታ ዓለም አቀፍ የአትሌቲክስ ውድድሮች የሚካሄዱበት በመሆኑ ሳይሳካ ቀርቷል፡፡ ናጂንግ ይህን ውድድር ለማስተናገድ ቀደም ብላ በርካታ ዝግጅቶችን ያደረገች ሲሆን ልፋቷ በከንቱ እንዳይቀር ቤልግሬድ 2022 ላይ ተመሳሳይ ውድድር ካዘጋጀች በኋላ በ2023 እድሉን እንድታገኝ ስምምነት ላይ መደረሱ ታውቋል፡፡የዚህን ውድድር መራዘም ተከትሎ በ2021 አትሌቶች የቤት ውስጥ ውድድሮች አማራጭ እንደማያጡ የዓለም አትሌቲክስ ቀደም ብሎ በርካታ አማራጮችን እንዳስቀመጠ ገልጿል፡፡ ይህም በአውሮፓና ሰሜን አሜሪካ አስራ ሁለት አገሮች በውድድር ዓመቱ ሃያ ስድስት የቤት ውስጥ የዙር ውድድሮች መካሄዳቸው ትልቅ አማራጭ እንደሚሆን ጠቁሟል፡፡ የዓለም የቤት ውስጥ የዙር ውድድሮች ከመጪው 2021 ጀምሮ ቁጥራቸው እንደሚጨምር ባለፈው ወር የተገለፀ ሲሆን፣ የቤት ውስጥ የዙር ውድድሮች እንደ ጎዳና ላይ ውድድሮች የወርቅ፣የብርና የነሐስ ደረጃ ተሰጥቷቸው በተለያዩ ከተሞች የሚካሄዱ ይሆናል፡፡ ይህም ለአትሌቶች የውድድሮችን አማራጭ ለማስፋት እንደሚረዳ የተጠቆመ ሲሆን በዓመት ውስጥ ሃያ ስድስት ያህል የተለያዩ ደረጃዎች ያሏቸው ውድድሮች በአውሮፓና ሰሜን አሜሪካ አስራ ሁለት ከተሞች የሚካሄዱ ይሆናል:: ይህም የዓለማችን የተለያዩ ከተሞች ውድድሮችን የማዘጋጀት እድል እንዲያገኙ ያደርጋል ተብሏል፡፡ የዓለም የቤት ውስጥ የዙር ውድድሮች መካሄድ ከጀመሩ ስድስት ዓመታትን ያስቆጠሩ ሲሆን በ2021 የውድድር ዓመት ስድስት የወርቅ ደረጃ የተሰጣቸው ውድድሮች እንደሚካሄዱ የዓለም አትሌቲክስ አረጋግጧል:: በዚህም በመጪው ጥር መጨረሻ በጀርመኗ ከተማ ካርልሹር ውድድሩ የሚጀመር ሲሆን በአንድ ወር ልዩነት በስፔን መዲና ማድሪድ የሚካሄድ ውድድር ይጠበቃል፡፡ በኒውዮርክ የሚካሄደው የሚልሮስ ውድድር አንጋፋ እንደመሆኑም በውድድር ዓመቱ የወርቅ ደረጃ አግኝቶ ሌሎቹን የሚቀላቀል ይሆናል፡፡ በአሜሪካ ቦስተን፣ በፈረንሳይ ሌቪን፣በፖላንድ ቶረን ከተሞች የወርቅ ደረጃ የተሰጣቸው ሲሆን ውድድሩን በመጪው የካቲት እንዲያካሂዱ መርሃግብር ወጥቶላቸዋል፡፡ በዓለም የቤት ውስጥ የዙር ውድድሮች አትሌቶች የሚፎካከሩባቸው ርቀቶች በየዓመቱ የሚቀያየር ሲሆን ለ2021 የወርቅ ደረጃ ባላቸው ውድድሮች አትሌቶች የሚፎካከሩባቸው ርቀቶች ይፋ ተደርገዋል፡፡ በዚህም በወንዶች 4 መቶ፣ 1500ና ስልሳ ሜትር መሰናክል ውድድሮች ይፋ የተደረጉ ሲሆን የከፍታና ርዝመት ዝላይ ውድድሮችም ተካተዋል፡፡ በሴቶች ደግሞ 60፣800፣3000ና 5000 ሜትሮች እንዲሁም ምርኩዝ ዝላይ፣ ስሉስ ዝላይና አሎሎ ውርወራ ውድድሮች ተካተዋል፡፡ በውድድር ዓመቱ አትሌቶች ከተፎካከሩባቸው ርቀቶች ጥሩ ውጤት ያስመዘገቡባቸው ሦስት ውድድሮች ተመርጠው በአጠቃላይ ነጥብ ብልጫ ያለው የዓመቱ አሸናፊ ይሆናል፡፡ በዚህም አሸናፊው አትሌት የአስር ሺ ዶላር ጉርሻ የሚያገኝ ሲሆን በ2022 በቤልግሬድ በሚካሄደው የዓለም የቤት ውስጥ አትሌቲክስ ሻምፒዮናም በቀጥታ ተሳታፊ መሆኑን ያረጋግጣል:: አጠቃላይ አሸናፊ የሚሆነው አትሌት የሚያገኘው የገንዘብ መጠን ዝቅተኛ ቢመስልም የዓለም አትሌቲክስ ከኮሮና ወረርሽኝ ጋር በተያያዘ አትሌቶች ገቢያቸው በመቀነሱ በእያንዳንዱ ውድድር ሊደጉማቸው የሚችል ገንዘብ አዘጋጅቷል:: በዚህም በእያንዳንዱ የወርቅ ደረጃ ባለው ውድድር አዘጋጆች ለአሸናፊዎች ቢያንስ ሰባት ሺ ዶላር ሽልማት እንዲያዘጋጁ ማድረጉን ገልጿል፡፡ የብር ደረጃ የተሰጣቸው ውድድሮች ለእያንዳንዱ አሸናፊ ቢያንስ አራት ሺ ዶላር እንዲያዘጋጁ የተደረገ ሲሆን የነሐስ ደረጃ ባላቸው ውድድሮች እያንዳንዱ አሸናፊ አትሌት ቢያንስ 2500 ዶላር ተሸላሚ እንደሚሆን ታውቋል፡፡ እያንዳንዱን ውድድር የሚያዘጋጁ ከተሞች የኮቪድ-19 ወረርሽኝን ለመከላከል የዓለም አትሌቲክስ ይፋ ያደረገውን የጤና ፕሮቶኮል እንዲተገብሩም ተጠይቋል፡፡ በወረርሽኙ ስጋት ሳቢያም ውድድሮች ሊካሄዱባቸው የታቀዱ ከተሞችና ቀናት እንዳስፈላጊነቱ ሊለወጡ እንደሚችሉም ተጠቁሟል፡፡    አዲስ ዘመን ታኅሳስ 3/2013 